Kalifornië-brande: Uil skuil midde-in vlug in helikopterUil in die helikopter (Foto: Dan Alpiner/Sky Aviation) ŉ Helikoptervlieënier van Kalifornië was verbaas toe ŉ uil in sy helikopter ingevlieg het terwyl hy water gestort het tydens verwoestende veldbrande in Fresno en Madera. Dan Alpiner van Sky Aviation was besig met brandbestryding toe die voël by sy helikopter ingevlieg en kalm by die venster bly sit het, berig ABC News. Sky Aviation het gesê die voorval is “ongehoord”. Die voorval het Maandag plaasgevind. Alpiner was besorg dat die uil in die kajuit sou begin rondvlieg, maar hy het net daar bly sit terwyl hulle water gestort het. “Dit is ŉ onverklaarbare en wonderbaarlike wonderwerk om hom vir verskeie waterstortings by mens te hê, en toe het hy net weer weggevlieg soos wat hy opgedaag het – veilig en sonder enige aankondiging,” het hy gesê. ŉ Foto van die uil in die helikopter word wyd op Facebook gedeel. “Dis vreemd om ŉ uil in ŉ vliegtuig te hê. Dis ongehoord dat hy invlieg terwyl die helikopter midde-in sy vlug is,” lui die byskrif. “As daar nie ŉ foto was nie, twyfel ek of enigiemand dit sou glo,” het een persoon in die kommentaar bygevoeg. “Wat ŉ unieke voorval.” “Die bemanningslede op dié helikopter is baie geseënd. Hy het net ŉ draai kom maak om dankie te sê en hulle ŉ veilige rit toe te wens,” sê ŉ ander. Teen Saterdag het die Creek Fire reeds meer as 870 km² in Madera en Fresno in Kalifornië verwoes. Minstens 23 persone is beseer en meer as 900 strukture is beskadig, aldus Cal Fire. Bron: Facebook